偶得佳酒懷尹少稷聞其連日致齋在臺作長句寄之
作者：韓元吉
朝代：宋

paragraphs: 孔君一月二十九日醉，太常一年三百五十九日齋。
人生百歲駒過隙，直與外物勞形骸。
君非太常何用爾，監祭有令時當差。
朝廷禮備百神秩，不比媚奧猶燔柴。
念君幾日得閒暇，歸胙饜飫妻奴哇。
重門咫尺不得見，使我有酒空相懷。
憶昔過從水南寺，風廊雪屋靡不偕。
靈山懷玉了在眼，蒼翠突兀石筍鐵柱如籤排。
醉來起舞對山水，狂歌亦和襄陽𥱼。
一時取樂未云足，後會回首何其乖。
今者相逢號朝士，僕僕聽鼓趨天街。
欲觀禮樂問文物，但見鼙鼓鳴江淮。
喜君頭上冠作廌，文筆愈健詩愈佳。
青雲萬里要直氣，幸勿觸狐當觸豺。
我今勃窣百僚後，自覺迂鈍難爲儕。
一杯耳熱不共醉，夜長獨坐燒寒稭。
隔牆降將新授節，絲竹間響駢金釵。
時逢富貴雖可羨，擾擾得失真蠅蝸。
江山到處有佳趣，故應赤舄輸青鞵。
明年春風我欲賦歸去，佇君功成作頌磨蒼崖。